《题饶德裕三益轩》
宋代·曾丰

过从义要如胶漆，琢磨功要如金石。
二者于兹有一偏，虽过圣门未之入。
德裕躯儒今二毛，一轩洒落仅容膝。
诗书执礼不放闲，直谅多闻谁较密。
仲修国老曾鼎臣，各于三者得其一。
曳躧相迎下榻留，冒云蒙雾不知湿。
松梅竹里不知凋，形影神中冥莫逆。
问签中参文字禅，贾谊升堂马入室。
更能尚友古圣贤，兰移其气金移质。
一线溜作吞天涛，十丈花成盈掬实。
扩充未下反约功，轩今所揭乃其适。
颜渊复礼老归根，今揭吾知犹欠易。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。